Garmin vil have betaling for nye funktioner

Garmin-brugere skal nu finde tegnebogen frem, hvis de vil have adgang til de nyeste funktioner på deres træningsure. Den amerikanske producent har lanceret et nyt abonnement kaldet Garmin Connect+, der koster 69 kroner om måneden – eller 699 kroner for et helt år.

Ifølge Garmin selv vil de funktioner, der i dag er gratis i Garmin Connect-platformen, fortsat være gratis. Men lanceringen markerer alligevel et strategisk skifte, hvor flere af de nye og spændende funktioner fremover bliver forbeholdt betalende kunder.

AI og premium-funktioner

Connect+ introducerer blandt andet det Garmin kalder “Active Intelligence” – en AI-baseret funktion, der analyserer og kommenterer brugerens træningsdata i et mere personligt og samtalebaseret format. Funktionen er stadig i beta, men viser retningen for fremtidens Garmin-platform.

Brugere, der vælger at betale, får også adgang til:

Forbedret LiveTrack: Mulighed for at dele live-opdateringer med både venner, familie og fans via en offentlig side.

Eksklusive udfordringer og badges, som kun er tilgængelige i Connect+.

Personlig videovejledning og udvidet træningsindhold via Garmin Coach.

Live aktivitetsovervågning, hvor du kan følge din træning i realtid på telefonen, mens du bruger uret.

Performance Dashboard, en mere avanceret visning af statistikker og grafer – oplagt til brug på tablets og større skærme.

– Vi er glade for at kunne tilbyde endnu mere personlige data og forbedrede funktioner med Garmin Connect+. Du kan lære mere om dig selv, tage nye udfordringer op, træne med større selvtillid og føle dig endnu mere forbundet, siger Susan Lyman, Vice President for forbrugersalg og marketing hos Garmin.

Hvor går grænserne?

Introduktionen af betalingsindhold vil dog sandsynligvis vække bekymring blandt Garmins trofaste brugere. For hvor går grænsen mellem gratis og betalt indhold i fremtiden? Vil funktioner, der i dag er standard på premium-modeller som Fenix-serien, fremover kræve abonnement? Og hvor mange af de fremtidige udfordringer og træningsprogrammer vil være låst bag en betalingsmur?

Garmin lover, at det nuværende gratisindhold ikke bliver fjernet. Men abonnementstjenesten minder om den model, vi har set hos konkurrenter som Apple Fitness+, hvor eksklusivt indhold og personaliserede anbefalinger er den primære merværdi.

Garmin tilbyder en gratis 30-dages prøveperiode på Connect+, så brugerne kan teste, om de nye funktioner er pengene værd.

Garmin vil have betaling for nye funktioner