Garmin går ind i luksus-hi-fi til hjemmet

Garmin vil ikke længere kun være noget, man spænder om håndleddet, monterer på cykelstyret eller sætter i båden. Nu går selskabet målrettet efter hjemmets mest krævende lydentusiaster med JL Audio Primacy – et luksuriøst hi-fi-system til stuen.

Systemet kommer fra JL Audio, som Garmin købte i 2023, og markerer et ret markant skridt for et firma, der ellers typisk forbindes med sportsure, marineelektronik og navigation. Med Primacy rykker Garmin og JL Audio ind på et marked, hvor design, lydkvalitet og teknisk finesse betyder lige så meget som rå specifikationer.

Aktiv luksuslyd til hjemmet

JL Audio Primacy består af aktive højttalere med indbygget forstærkning og digital signalbehandling. Systemet kan enten bygges op omkring T6, som er gulvhøjttalere med trevejskonstruktion og DSP, eller S3, som er mindre standerhøjttalere med aktiv tovejsteknik.

Pointen er, at Primacy ikke er et klassisk hi-fi-setup med separate forstærkere, kabler og passive højttalere. Her er forstærkere, signalbehandling og højttalere tænkt som ét samlet system. Hver højttaler har flere indbyggede forstærkere, så de enkelte enheder kan styres mere præcist.

Rummet bliver en del af systemet

Et af de store salgsargumenter er rumkorrektionen Primacy Automatic Room Optimization, forkortet P.A.R.O. Den måler og tilpasser lyden til det konkrete rum og lyttepositionen. Det er vigtigt, fordi selv dyre højttalere kan lyde middelmådige i et svært rum. Med Primacy forsøger JL Audio at fjerne noget af den klassiske hi-fi-nørderi-friktion og i stedet lade systemet justere niveauer, delefiltre, equalizer, forsinkelse og fase automatisk.

Der kan også oprettes forskellige lytteprofiler i Primacy-appen, så systemet kan tilpasses eksempelvis musik, film, spil eller forskellige siddepladser i rummet.

Streaming, app og high-end netværkslyd

Primacy-systemet styres via en central enhed, der fungerer som streamer, forforstærker og rumoptimeringsprocessor. Den understøtter blandt andet Spotify Connect, Tidal Connect, Qobuz Connect, Roon Ready, Apple AirPlay og Google Cast.

Højttalerne forbindes via Dante-netværk, som normalt forbindes med professionel lyd. Det skal sikre, at signalet holdes digitalt hele vejen frem til højttalernes indbyggede forstærkere. Designet er også tænkt som en del af pakken. Højttalerne er bygget i bearbejdet aluminium og kan tilpasses med forskellige premium-finish, så de passer bedre ind i hjemmet.

Primacy ligner ikke et produkt, der skal konkurrere med soundbars og almindelige trådløse højttalere. Det her er Garmins forsøg på at bruge JL Audio-navnet til at tage en bid af luksusmarkedet for hjemmelyd.

Det giver også strategisk mening. Garmin har i forvejen lydprodukter gennem både JL Audio og Fusion til marine, bil, powersports og autocampere. Med Primacy forsøger selskabet nu at tage teknologien og brandet ind i hjemmet – og op i en prisklasse, hvor kunderne forventer noget mere end bare god lyd.

Garmin går ind i luksus-hi-fi til hjemmet